Finanssektoren hungrer efter it-folk trods skyhøj løn.

IT lønninger Ifølge fagforeningen Prosa er den gennemsnitlige startløn for en IT-medarbejder dækkende de fleste funktioner og titler 37.833 kroner. De højest betalte er Cand.scient. i Datalogi, med en gennemsnitlig startløn på 39.393 kroner. Her kan IT-ansatte hos bankerne altså hente 20 procent mere i løn.

På trods af et lønhop på 20 pct. i forhold til andre private it-job har finansielle it-virksomheder svært ved at rekruttere eller fastholde kvalificeret arbejdskraft. Ifølge undersøgelse kæmper hver tredje af de finansielle it-virksomheder med problemet. Det skriver Børsen.

Når vi søger, får vi meget få relevante ansøgere. Claus Hjort Bjerre, viceadministrerende direktør, Bankdata

Claus Hjort Bjerre, viceadministrerende direktør i Bankdata, som leverer it-løsninger til blandt andet Jyske Bank og Sydbank, mærker manglen, når der slås ledige stillinger op.

- De virkeligt højtuddannede, som dataloger og civilingeniører, er en mangelvare. Når vi søger, får vi meget få relevante ansøgere, siger Claus Hjort Bjerre til Børsen.

Hver tredje mangler arbejdskraft

Finanssektorens Arbejdsgiverforening (FA) har for nyligt lavet en undersøgelse, der konkluderer, at Bankdata langt fra står alene. I undersøgelsen, der omfatter 180 finansielle it-virksomheder, svarer hver tredje, at de decideret står og mangler én eller flere systemudviklere.

Arbejdsgiverforeningen frygter, at manglen på arbejdskraft kan tvinge danske virksomheder til at se mod udlandet.

- Vi ser, at det bliver for dyrt og vanskeligt for vores medlemmer at rekruttere, og at opgaverne derfor flyttes uden for landets grænser. Det er et stort problem, for vi skal leve af it i fremtiden, siger Mariane Dissing, administrerende direktør i FA, til Børsen.